SAIC Motor

SAIC Motor Corporation Ltd (, lyhyesti SAIC Motor tai SAIC, aiemmin Shanghai Automotive Industry Corporation) on suuri kiinalainen autoteollisuuskonserni. Yhtiö suunnittelee ja valmistaa henkilö-, linja- ja kuorma-autoja ja autoteollisuuden osia, kuten moottoreita, vaihteistoja, voimansiirtojärjestelmiä, autojen sisäverhoiluja, koreja, alustoja ja sähköjärjestelmiä. SAIC Motorin liiketoimintoihin kuuluvat myös huoltotoiminta, autokauppa ja -rahoitus. Yhtiön kotipaikka on Shanghai. Yhtiön osake noteerataan Shanghain pörssissä.

Yhtiö myi yhteensä 5,62 miljoonaa autoa vuonna 2014 ja 5,902 miljoonaa vuonna 2015. Koska Kiinassa valmistettiin yhteensä 24,503 miljoonaa autoa (2015), oli maan suurimman autokonsernin SAIC Motorin osuus 24 % Kiinan autotuotannon kappalemäärästä. SAIC Motor tekee yhteistyötä usean eri muun autovalmistajan, kuten Volkswagenin, General Motorsin ja Ivecon kanssa. Kappalemääräisesti pääosa konsernin tuotannosta tehdään yhteisyrityksissä.

Maailman suurimpien yritysten Forbes Global 2000 -listan vuoden 2015 vertailussa SAIC Motor Corporation katsottiin useilla mittareilla arvioituna Kiinan 19. ja maailman 130. suurimmaksi julkisesti noteeratuksi yhtiöksi. Kiinan valtio on hallitseva osakkeenomistaja eli yhtiö on käytännössä kiinalainen valtionyhtiö.

Historiaa

Eri lähteet antavat yrityksen perustamisajankohdalle erilaisia vuosia erilaisista määrittelytavoista johtien. SAIC:in (lyhennys sanoista Shanghai Automotive Industry Corporation) lähtökohdaksi voidaan katsoa vuonna 1955 perustettu Shanghai Diesel Parts Manufacturing Company. Tämä yritys yhdistyi vuonna 1958 Shanghai Power Equipment Manufacturing Companyn kanssa, ja sai uudeksi nimekseen Shanghai Power Machinery Manufacturing Company. Nimi vaihdettiin vuonna 1960 Shanghai Agricultural Machinery Manufacturing Companyksi ja vuonna 1969 Shanghai Tractor & Automotive Industry Companyksi.

Vasta vuonna 1990 nimi Shanghai Automotive Industry Corporation (SAIC) otettiin käyttöön. Tähän lisättiin sana Group vuonna 1995, ja yrityksen nimeksi tuli Shanghai Automotive Industry (Group) Corporation. Yrityksen toiminnot organisoitiin uudelleen vuonna 2004 ja Shanghai Automotive Co. Ltd perustettiin. Vuonna 2007 yrityksen nimi vaihdettiin nykymuotoonsa SAIC Motor Company Ltd.

Merkit

SAIC Motorin omia tai yhteisyrityksen kautta käyttämiä automerkkejä ovat Bao Jun, Buick, Cadillac, Chervolet, Hong Yan, Iveco, Lu ling, Maxus, MG, Roewe, Skoda, Sunwin, Volkswagen ja Yue Jin.

SAIC:in merkit
 Chery (20%)
 Roewe (exRover) 
 Ssang Yong (51%)

SAIC:in yhteisyritykset
 Shanghai Volkswagen Automotive – Shanghai Volkswagen Automobile Corporation Limited on Kiinassa toimiva kiinalais-saksalainen yhteisyritys, joka kokoaa maahan joitakin osasarjoina tuotuja VAG-konsernin automalleja. Näiden lisäksi tehtaalla valmistetaan 60-luvun tekniikkaan ja muotoiluun pohjautuvaa Shanghai SH 760 -henkilöautoa. Auto on rungollinen ja painaa ajokunnossa noin 1460 kg. Sen voimanlähteenä on 6-sylinterinen kaasutinmoottori, joka tuottaa 66 kW. Autossa on lehtijousin tuettu jäykkä taka-akseli ja nelipyörä rumpujarrut.
 Shanghai General Motors Corporation
 SAIC-GM-Wuling Automobile

Muita SAIC:in omistamia autoyrityksiä
 Shanghai-Sunwin Bus Corporation
 Shanghai-Huizhong Automotive Manufacturing
 Shanghai-Xingfu Motorcycle
 Shanghai-New Holland Agricultural Machinary
 Shanghai-Pengpu Machinary

Lähteet

Aiheesta muualla

Annual report 2014 (pdf)   (saicgroup.com)
Volkswagen Group in China (2013-04-18)  (volkswagenag.com)